**Csongrád Város Polgármesterétől „M”**

**Száma:** Szo/15-5/2023

**Témafelelős:** Vinczéné Dudás Katalin

***ELŐTERJESZTÉS***

***Csongrád Városi Önkormányzat Képviselő-testületének***

***2023. augusztus 3-ai ülésére***

**Tárgy:** *Javaslat:* *A települési támogatás megállapításának, kifizetésének, folyósításának, valamint felhasználásának ellenőrzéséről szóló* 10/2020. (II. 21*.) önkormányzati rendelet módosítására.*

**Tisztelt Képviselő-testület!**

A képviselő-testület 10/2020. (II. 21.) önkormányzati rendelete (a továbbiakban: Rendelet) szabályozza a különböző jogcímeken adható települési támogatás megállapításának, kifizetésének, folyósításának, valamint felhasználásának ellenőrzéséről szóló rendelkezéseket.

A Szociális és Lakásügyi Iroda folyamatosan figyelemmel kíséri a központi jogszabályváltozásokat valamint a lakosság szociális, egészségügyi helyzetét és indokolt esetben javaslatot tesz a Rendelet módosítására, kiegészítésére, aktualizálására.

A minimálbér, a garantált bérminimum, és a nyugellátások összegének 2023. január 1-ei megemelését követően a képviselő-testület 2023. január 26-ai ülésén módosította a fenti Rendeletét. A módosítás során a különböző települési támogatásra vonatkozó jogosultsági feltételek jövedelemhatárai megemelésre kerültek a fűtés támogatás kivételével.

A jelenleg hatályos Rendelet értelmében család esetén az egy főre jutó havi jövedelem nem haladhatja meg a szociális vetítési alap összegének 350%-át (99.750,- Ft-ot), egyedül élő esetén a 450 %-át (128.250,- Ft-ot). A támogatás mértéke 2022. évtől differenciálva lett, távfűtés esetén:3.000,- Ft /hó, villanyfűtésnél 5.000,- Ft/hó, gázfűtésnél 7.000,- Ft/hó.

A megváltozott gazdasági, jövedelmi viszonyok és a nagymértékű infláció indokolttá teszi a fűtési támogatásra vonatkozó jogosultsági jövedelemhatár felülvizsgálatát is.

**Javaslom, hogy a R. 10.§ (1) bekezdés helyébe az alábbi szöveg kerüljön:**

10. § (1) Fűtési támogatás: Fűtési támogatás adható annak a kérelmezőnek, akinek háztartásában az egy főre jutó havi jövedelem nem haladja meg a szociális vetítési alap összegének **400**%-át, egyszemélyes háztartás esetén a szociális vetítési alap összegének **500**%-át. Fűtési támogatás ugyanazon lakásra csak egy jogosultnak állapítható meg, függetlenül a lakásban élő személyek és háztartások számától.

**A módosítás következtében a jövedelemhatár család esetén 99.750,- Ft-ról 114.000,- Ft-ra, egyedül él esetén 128.250,- Ft-ról 142.500,- Ft-ra változna.**

A Rendelet 12.§ (1) bekezdése szabályozza a Gyermek születéséhez nyújtott települési támogatás jogosultsági feltételét.

**12. §** (1) „Települési támogatás nyújtható a gyermek születésekor, ha a kérelmező a kérelem benyújtását megelőző 6 hónapban Csongrádon állandó lakóhellyel vagy a kérelem benyújtását megelőző 12 hónapban tartózkodási hellyel rendelkezik.”

Ezen bekezdés pontosítása szükséges, mert a jelenleg hatályos rendelet alapján a más településen való tartózkodási hellyel, de csongrádi állandó lakcímmel rendelkező személy is igénybe tudja venni a támogatást. A képviselő-testület eredeti szándéka azon fiatal családok megsegítése ezzel a támogatással, akik ténylegesen életvitelszerűen élnek Csongrádon.

**Javaslom, hogy a R. 12.§ (1) bekezdés helyébe az alábbi szöveg kerüljön:**

Települési támogatás nyújtható a gyermek születésekor, ha

* a kérelmező a kérelem benyújtását megelőző 6 hónapban Csongrádon állandó lakóhellyel rendelkezik és életvitelszerűen itt él, vagy
* ha a kérelmező a kérelem benyújtását megelőző 12 hónapban tartózkodási hellyel rendelkezik Csongrádon és életvitelszerűen itt él.

A képviselő-testület 2022. január 01. napjától vezette be az Időskorúak rendkívüli települési támogatását az alábbi feltételekkel:

18/B.§ (1)  „Időskorúak rendkívüli települési támogatására jogosult az a személy, aki a kérelem benyújtásakor igazoltan nyugdíj vagy nyugdíjszerű ellátásban, vagy időskorúak járadékában részesül, továbbá

a) csongrádi bejelentett lakóhellyel vagy legalább 2 éve tartózkodási hellyel rendelkezik és életvitelszerűen Csongrádon él, de bentlakásos intézményi ellátásban nem részesül,

b) 75. életévét betöltötte,

c)  akinek a nyugdíja vagy nyugdíjszerű ellátása nem haladja meg a szociális vetítési alap összegének 500 %-át (jelenleg 142.500,-).

(2) A kérelem tárgyévben bármikor benyújtható, a támogatás összege évenként egyszeri 10.000 Ft/fő.”

A jogosultági feltétekkel rendelkező 75 év feletti lakosok nagy örömmel vették, veszik igénybe ezt a szerény összegű támogatást, mely segítséget nyújthat rezsiköltségeik vagy gyógyszer kiadásaik csökkentéséhez.

A támogatásra vonatkozó jövedelemhatár 2023. január 01. napjától megemelésre került 128.250 Ft-ról 142.500 Ft-ra. Ugyanakkor a megnövekedett infláció, illetve a támogatási forma bevezetése óta végrehajtott többszöri nyugdíj emelés indokolttá teszi a jelenlegi jövedelemhatár további korrekcióját.

**Javaslom, hogy a R. 18/B.§ (1) bekezdés c) pontja helyébe az alábbi szöveg kerüljön:**

c)  akinek a nyugdíja vagy nyugdíjszerű ellátása nem haladja meg a szociális vetítési alap összegének **550** %-át.

**A módosítás következtében a jövedelemhatár 142.500,- Ft-ról 156.750,- Ft-ra változna.**

**Tisztelt Képviselő-testület!**

A fentiekben részletezett indok miatt javaslom a települési támogatás megállapításának, kifizetésének, folyósításának, valamint felhasználásnak ellenőrzéséről szóló 10/2020. (II.21.) önkormányzati rendeletmódosítását és kiegészítését.

A jogalkotásról szóló törvény szerint a jogszabály előkészítője, a jogszabály feltételezett hatásaihoz igazodó részletezettségű előzetes hatásvizsgálat elvégzésével fel kell, hogy mérje a szabályozás várható következményeit, önkormányzati rendelet esetén az előzetes hatásvizsgálat eredményéről a képviselő-testületet tájékoztatni kell.

**A hatásvizsgálat során vizsgálni kell, hogy**

a.) a tervezett jogszabály valamennyi jelentősnek ítélt hatását különösen:

aa.) társadalmi, gazdasági, költségvetési hatásait

ab.) környezeti és egészségi követelményeit

ac.) adminisztratív terheket befolyásoló hatásait, valamint

b.) a jogszabály megalkotásának szükségességét, jogalkotás elmaradásának várható következményeit, és

c.) a jogszabály alkalmazásához szükséges személyi, szervezeti, tárgyi és pénzügyi feltételeket.

* + - 1. ***A rendelet-tervezet társadalmi, gazdasági költségvetési hatásai:***

A képviselő-testület a jelenlegi makrogazdasági helyzetet figyelembe véve célzott és hatékony települési támogatások biztosításával kívánja a rászoruló családok szociális biztonságát erősíteni. A megváltozott gazdasági, jövedelmi viszonyok és a nagymértékű infláció indokolttá teszi a fűtési és az időskorúak rendkívüli települési támogatására vonatkozó jogosultsági jövedelemhatár felülvizsgálatát, megemelését. A gyermek születéséhez nyújtott települési támogatás célja azon fiatal családok megsegítése, akik ténylegesen életvitelszerűen élnek a településen.

 ***2. Rendelet-tervezet megalkotása környezeti és egészségügyi következményei:*** az önkormányzati rendelet eltérő élethelyzetet kezelő települési támogatásra jogosító különböző jövedelemhatárai biztosítják a különböző élethelyzethez nyújtható hathatós segítség lehetőségét.

***3. Tervezett rendelet megalkotása adminisztratív terheket befolyásoló hatásai:*** nem növeli

***4. Jogszabály megalkotásának szükségessége, a rendeletalkotás elmaradásának várható következményei:***

Javaslatom bevezető részében részleteztem a rendelet megalkotásának szükségességét.

***5. A rendelet alkalmazásához szükséges személyi, szervezeti, tárgyi és pénzügyi* *feltételek:***

A rendelet alkalmazásához szükséges szervezeti feltételek rendelkezésre állnak, a szükséges tárgyi, személyi, pénzügyi feltételek a 2023. évi költségvetésben kerülnek biztosításra.

Csongrád, 2023. július 28.

 Bedő Tamás

 polgármester

**Csongrád Város Önkormányzata Képviselő-testületének .../.... (...) önkormányzati rendelete**

**A települési támogatás megállapításának, kifizetésének, folyósításának, valamint felhasználásának ellenőrzéséről szóló 10/2020.(II.21.) önkormányzati rendelet módosításáról**

Csongrád Városi Önkormányzat Képviselő-testülete a szociális igazgatásról és szociális ellátásokról szóló 1993. évi III. törvény 1. § (2) bekezdésében, a 26. §-ban, a 32. § (1) bekezdésében, a (3) bekezdésében, a 45. §-ban, a 48. § (4) bekezdésében, a 132. § (4) bekezdés g) pontjában, valamint Magyarország Alaptörvénye 32. cikk (1) bekezdés a) pontjában, (2) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a) pontjában, valamint a szociális igazgatásról és szociális ellátásokról szóló 1993. évi III. törvény 10. § (1) bekezdése és a 25. § (3) bekezdés b) pontja, valamint a gyermekek védelméről és a gyámügyi igazgatásról szóló 1997. évi XXXI. törvény 18. § (2) bekezdése szerinti feladatkörében eljárva a következőket rendeli el.

**1. §**

A települési támogatás megállapításának, kifizetésének, folyósításának, valamint felhasználásának ellenőrzéséről szóló ellenőrzéséről szóló 10/2020. (II. 21.) önkormányzati rendelet 12. § (1) bekezdése helyébe a következő rendelkezés lép:

„(1) Települési támogatás nyújtható a gyermek születésekor, ha

*a)* a kérelmező a kérelem benyújtását megelőző 6 hónapban Csongrádon állandó lakóhellyel rendelkezik és életvitelszerűen itt él,

*b)* a kérelmező a kérelem benyújtását megelőző 12 hónapban tartózkodási hellyel rendelkezik Csongrádon és életvitelszerűen itt él.”

**2. §**

A települési támogatás megállapításának, kifizetésének, folyósításának, valamint felhasználásának ellenőrzéséről szóló 10/2020. (II. 21.) önkormányzati rendelet

*a)* 10. § (1) bekezdésében az „a szociális vetítési alap összegének 350%-át,” szövegrész helyébe az „a szociális vetítési alap összegének 400%-át,” szöveg és az „a szociális vetítési alap 450%-át.” szövegrész helyébe az „a szociális vetítési alap 500%-át.” szöveg,

*b)* 18/B. § (1) bekezdés c) pontjában az „a szociális vetítési alap összegének 500 %-át.” szövegrész helyébe az „a szociális vetítési alap összegének 550 %-át.” szöveg

lép.

**3. §**

Ez a rendelet a kihirdetését követő napon lép hatályba.

|  |  |
| --- | --- |
| Bedő Tamás sk. polgármester  | Dr. Juhász László sk. jegyző  |

Végső előterjesztői indokolás

A képviselő-testület 10/2020. (II. 21.) önkormányzati rendelete (a továbbiakban: R.) szabályozza a különböző jogcímeken adható települési támogatás megállapításának, kifizetésének, folyósításának, valamint felhasználásának ellenőrzéséről szóló rendelkezéseket.

 A minimálbér, a garantált bérminimum, és a nyugellátások összegének 2023. január 1-ei megemelését követően a képviselő-testület 2023. január 26-ai ülésén módosította a fenti Rendeletét. A módosítás során a különböző települési támogatásokra vonatkozó jogosultsági feltételek jövedelemhatárai megemelésre kerültek a fűtés támogatás kivételével.

A megváltozott gazdasági, jövedelmi viszonyok és a nagymértékű infláció indokolttá teszi a  fűtési támogatásra vonatkozó jogosultsági jövedelemhatár megemelését is.

A gyermek születéséhez nyújtott települési támogatással a  képviselő-testület azon fiatal családok megsegítését tűzte ki célul, akik ténylegesen, életvitelszerűen Csongrádon élnek, ezért szükséges a jelenlegi rendelet szövegének pontosítása.

A képviselő-testület 2022. január 01. napjától vezette be az Időskorúak rendkívüli települési támogatását .

 A jogosultági feltétekkel rendelkező 75 év feletti lakosok nagy örömmel vették, veszik igénybe ezt a szerény összegű támogatást, mely segítséget nyújthat rezsiköltségeik vagy gyógyszer kiadásaik csökkentéséhez.

 A támogatásra vonatkozó jogosultsági jövedelemhatár 2023. január 01. napjától megemelésre került 128.250,- Ft-ról 142.500,- Ft-ra. Ugyanakkor a megnövekedett infláció, illetve a támogatási forma bevezetése óta végrehajtott többszöri nyugdíj emelés indokolttá teszi a jelenlegi jövedelemhatár további korrekcióját.